text: Sønderjyske afslutter skidt stime med sejr i isligaen 
  19 november 2017 kl. 21.08
  
  Frederikshavn White Hawks blev besejret med 3-2 af Sønderjyske, der havde tabt syv ligakampe i træk.
  
  Sønderjyske har i de seneste mange år kæmpet med i toppen i dansk ishockey.
  I den igangværende sæson i ligaen har sønderjyderne på det seneste befundet sig i en krise med syv nederlag i træk.
  Søndag tog træner Dan Cemans Sønderjyske-hold et skridt ud ad problemerne med en sejr på egen is over Frederikshavn White Hawks, der efter en tæt affære blev slået 3-2.
  Hjemmeholdets Mads Lund åbnede med det første mål i Vojens efter blot to minutter, men midtvejs i første periode slog gæsternes Nick Olesen til med to scoringer.
  I anden periode udlignede Frederik Rasmussen til 2-2 for Sønderjyske, der i tredje periode fik Martin Eskildsen som matchvinder.
  Trods sejren er Sønderjyske tredjesidst med 27 point for 21 kampe. Frederikshavn, der har spillet en kamp færre, har 31 point på sjettepladsen.
  Esbjerg vandt også
  I søndagens anden kamp vandt Esbjergs forsvarende mestre med 4-1 i Hvidovre.
  Hvidovre er næstsidst, mens Esbjerg indtager ottendepladsen med samme pointantal som Sønderjyske.
  